b"\n_START_ARTICLE_\nEkranizacija\n_START_PARAGRAPH_\nEkranizacija ali filmska adaptacija je prenos dela v film v celoti ali v delu. Ekranizirana so ve\xc4\x8dinoma leposlovna dela, lahko pa tudi novinarska, avtobiografije, stripi, scenariji, igre, zgodovinski dogodki ali celo drugi filmi (remake). Film na podlagi literarnega dela je bil v za\xc4\x8detkih filmske industrije najobi\xc4\x8dajnej\xc5\xa1a izbira.\n_START_SECTION_\nElizija in interpolacija\n_START_PARAGRAPH_\nLeta 1924 je Erich von Stroheim poskusil narediti zvesto filmsko adaptacijo romana McTeague Franka Norrisa. Nastal je 9 ur in pol dolg izdelek z naslovom Greed, ki ga je bilo treba dvakrat skraj\xc5\xa1ati na dol\xc5\xbeino, primerno filmskemu mediju. Kraj\xc5\xa1anje (izpust) je torej standardni postopek pri ekranizaciji._NEWLINE_V nekaterih primerih filmske adaptacije interpolirajo prizore ali izumljajo protagoniste, ki v izvirniku niso prisotni. Glede na predvideno ob\xc4\x8dinstvo \xc5\xbeelijo scenarist, re\xc5\xbeiser in filmski studio pove\xc4\x8dati \xc4\x8das dolo\xc4\x8denega protagonista ali dodati nove protagoniste. Na primer v romanu Ironweed kratek trenutek nastopi prostitutka Helen, ki jo v filmski adaptaciji igra Meryl Streep, zaradi \xc4\x8desar so pri\xc4\x8dakovali \xc5\xbeensko ob\xc4\x8dinstvo \xe2\x80\x93 iz tega razloga je imela Helen v filmu pomembnej\xc5\xa1o vlogo kot v romanu._NEWLINE_Kot je poudaril Sergej Eisenstein v eseju o Charlesu Dickensu, se film najbolj pribli\xc5\xbeuje leposlovnemu delu z zunanjostmi in fizi\xc4\x8dnim opisom. V slovenskem filmu sta na primer dober primer interpolacije (vklju\xc4\x8devanja) Cvetje v jeseni, kjer so poudarjene lepote narave, kar v izvirniku ni tako o\xc4\x8ditno, in pa na primer glasba v filmu Poletje v \xc5\xa1koljki, ki v izvirniku ne igra nobene vloge, v filmu pa je bistvenega pomena.\n_START_SECTION_\nInterpretacija kot prilagoditev (adaptacija)\n_START_PARAGRAPH_\nSpremembe dolo\xc4\x8dajo \xc4\x8dasovne in medijske omejitve. Nekateri filmski teoretiki trdijo, da bi moral biti re\xc5\xbeiser popolnoma neobremenjen z virom, saj je roman roman in film je film. Filmi prina\xc5\xa1ajo lastnosti (kostumi, dekor), ki jih v izvirniku ni. Posebni sta filmski adaptaciji Petra Jacksona Gospodar prstanov in Hobit avtorja JRR Tolkiena, za katerega je ve\xc4\x8dino vizualnih detajlov dolo\xc4\x8dil Tolkien sam, prav tako pa je z ustvarjalci filmskih serij Harry Potter tesno sodelovala avtorica JK Rowling, ki je scenografu Stuartu Craigu pripravila zemljevid Bradavi\xc4\x8darke. Pomemben vidik prilagoditve je vklju\xc4\x8ditev zvoka in glasbe. V nekaterih primerih je glasba dolo\xc4\x8dena \xc5\xbee v izvirniku (na primer v romanu Stephenie Meyer Somrak, lika Edward Cullen in Bella Swan oba poslu\xc5\xa1ata Debussyjevo Clair de lune, za katero je izvirnik \xc5\xbee znan, Edward pa tudi sestavi pesem Bella's Lullaby za Bello, ki nima izvirne glasbe.\n_START_SECTION_\nGledali\xc5\xa1ke predstave\n_START_PARAGRAPH_\nFilmi v\xc4\x8dasih za svojo podlago uporabijo gledali\xc5\xa1ke igre. Znanih je ve\xc4\x8d filmskih razli\xc4\x8dic Shakespearovih del in veliko priredb njegovih iger, snemali pa so tudi \xc5\xa1tevilne filme, ki se sicer naslanjajo na njegova dela, ampak zelo povr\xc5\xa1no (Zgodba z zahodne strani, Levji kralj in 10 razlogov, zakaj te sovra\xc5\xbeim). Podoben hit so broadwayske predstave, na podlagi katerih snemajo filmske adaptacije. Na Slovenskem je bil po gledali\xc5\xa1ki igri Dialogi Primo\xc5\xbea Kozaka posnet film Zarota.\n_START_SECTION_\nTelevizijske serije\n_START_PARAGRAPH_\nFilmi so ob\xc4\x8dasno ustvarjeni iz filmskih serij ali televizijskih segmentov. V takih primerih je film dalj\xc5\xa1i od izvirnika. Film South Park: Bigger, Longer & Uncut je primer filma, ki je bolj ekspliciten kot televizijska serija. V film je bila adaptirana serija Mr. Bean, in sicer v filma Bean in nadaljevanje Mr. Bean's Holiday, na slovenskem pa TV-serija o Pre\xc5\xa1ernovem \xc5\xbeivljenju.\n_START_SECTION_\nRadio\n_START_PARAGRAPH_\n\xc5\xa0toparski vodnik po galaksiji se je na primer za\xc4\x8del kot radijska serija za BBC in nato postal roman, na podlagi katerega je nastal film. Radijski odseki so podobno kot televizijski segmenti ve\xc4\x8dkrat uporabljeni kot kratki odseki v dolo\xc4\x8denem filmu. Za predlogo pa so uporabljeni tudi radijski dialogi in fantasti\xc4\x8dne zgodbe iz radia (npr. Fibber McGee and Molly ter The Life of Riley). Na Slovenskem je bil posnet po istoimenski radijski igri Franeta Mil\xc4\x8dinskega Je\xc5\xbeka film Dobri stari pianino.\n_START_SECTION_\nStripi\n_START_PARAGRAPH_\nLiki stripa, \xc5\xa1e posebej superheroji, so \xc5\xbee dolgo predloga filmskih adaptacij, in sicer od 1940. let, ko so nastajali filmi za otroke. Najbolj znani filmski adaptaciji stripovskih likov sta Superman in Batman, kasneje pa \xc5\xa1e X-Men in Spider-Man. Filmi, ki temeljijo na tak\xc5\xa1nih likih, sku\xc5\xa1ajo zajeti vzdu\xc5\xa1je, ne pa same zgodbe. Liki so poenostavljeni ali posodobljeni. Bolj direktno so lahko adaptirani stripi, ki ne vsebujejo superherojev, kot je na primer Road to Perdition ali V for Vendetta.\n_START_SECTION_\nVideoigre\n_START_PARAGRAPH_\nFilmi so lahko prilagojeni videoigram, kar se je za\xc4\x8delo v zgodnjih 1980. letih. Taki filmi so v preteklosti nosili ugled nezadostne kakovosti in so prejemali negativne ocene filmskih kritikov ali ljubiteljev iger, na katerih filmi temeljijo. Uspe\xc5\xa1nej\xc5\xa1i so bili filmi Mortal Kombat, Lara Croft: Tomb Raider, Silent Hill, Resident Evil in Prince of Persia, The Assassin's Creed, ki so prejeli tako negativne kot pozitivne kritike. Glavni razlog za kritiko so drasti\xc4\x8dne razlike med originalom in filmsko adaptacijo, saj si v priredbah producenti, pisatelji in re\xc5\xbeiserji dovolijo veliko svobode._NEWLINE_Med najbolj znanimi filmarji, ki adaptirajo videoigre, je Uwe Boll (House of the Dead, Alone in the Dark, BloodRayne, In the Name of the King: A Dungeon Siege Tale, Ed Wood (Plan 9 from Outer Space in Glen or Glenda).\n_START_SECTION_\nAdaptacije na podlagi drugih virov\n_START_PARAGRAPH_\nDokumentarni filmi nastajajo na podlagi novinarskih del. So pa lahko take vrste besedil predloga za nastanek dramskih filmov (Vsi predsednikovi mo\xc5\xbeje)._NEWLINE_Idejo za nastanek filma lahko predstavlja pesem (Coward of the County, Ode to Billy Joe, Convoy in Pretty Baby), igra\xc4\x8de (Transformers), mitologije in verska besedila (npr. gr\xc5\xa1ka mitologija in Biblija) ...\n_START_SECTION_\nEkranizacija slovenskih literarnih del\n_START_PARAGRAPH_\nScenariji slovenskih filmov so ve\xc4\x8dkrat oprti na leposlovje, ki mu je literarna zgodovina \xc5\xbee priznala trajno vrednost (Jara gospoda, Samorastniki, Boj na po\xc5\xbeiralniku, Cvetje v jeseni ...), podoben uspeh pa imajo mladinski filmi, na primer Kekec in Sre\xc4\x8dno, Kekec, Poletje v \xc5\xa1koljki, znane filmske adaptacije so \xc5\xa1e \xc4\x8cas brez pravljic, Ljubezen nam je vsem v pogubo, Blues za Saro, Petelinji zajtrk, Traktor, ljubezen in rock'n'roll, Pokrajina \xc5\xa1t. 2, Lahko no\xc4\x8d, gospodi\xc4\x8dna, Ples v de\xc5\xbeju, \xc5\xa0anghaj, \xc4\x8cefurji raus idr."